Daredevil (1ος κύκλος)

Ο πρώτος κύκλος της αμερικανικής διαδικτυακής τηλεοπτικής σειράς *[[Daredevil (τηλεοπτική σειρά)|Daredevil]]*, η οποία βασίζεται στον ομώνυμο χαρακτήρα των Marvel Comics, ακολουθεί τα πρώτα χρόνια του Ματ Μέρντοκ/Daredevil, ο οποίος πολεμά το έγκλημα ως τυφλός δικηγόρος κατά τη διάρκεια της μέρας και ως μασκοφόρος εκδικητής κατά τη διάρκεια της νύχτας, παράλληλα με την άνοδο του Γουίλσον Φισκ στην ηγεσία του εγκληματικού κόσμου. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με ταινίες και άλλες τηλεοπτικές σειρές του franchise. Η παραγωγή του πρώτου κύκλου έγινε από την Marvel Television σε συνεργασία με τα ABC Studios, τη DeKnight Prods. και την Goddard Textiles. Υπεύθυνος του πρώτου κύκλου ήταν ο Στίβεν Σ. ΝτεΝάιτ, με τον δημιουργό της σειράς, Ντρου Γκόνταρντ, να λειτουργεί συμβουλευτικά.

Ο Τσάρλι Κοξ πρωταγωνιστεί ως Μέρντοκ, ενώ ο Βίνσεντ Ντ'Ονόφριο υποδύεται τον Φισκ. Βασικά μέλη του καστ αποτελούν επίσης οι Ντέμπορα Αν Γολ, Έλντεν Χένσον, Τόμπι Λεόναρντ Μουρ, Βόντι Κέρτις-Χολ, Μπομπ Γκάντον, Αγιελέτ Ζουρέρ και Ροζάριο Ντόσον. Ο *Daredevil* μπήκε στο στάδιο της ανάπτυξης στα τέλη του 2013, με τον Γκόνταρντ να προσλαμβάνεται τον Δεκέμβριο. Ο ΝτεΝάιτ τον αντικατέστησε ως υπεύθυνος της σειράς και ο Κοξ προσλήφθηκε για τον πρωταγωνιστικό ρόλο τον Μάιο του 2014. Τα γυρίσματα στη Νέα Υόρκη διήρκεσαν από τον Ιούλιο μέχρι τον Δεκέμβριο του 2014 με τον κύκλο να επικεντρώνεται στα πιο σκοτεινά, πιο ώριμα στοιχεία από τα κόμικ. Η Στέφανι Μασλάνσκι σχεδίασε τα κοστούμια για τον πρώτο κύκλο, με την τελική κόκκινη στολή του Daredevil να σχεδιάζεται από τον Ράιαν Μέινερντινγκ και τους ενδυματολόγους στα Marvel Studios. Στον κύκλο περιλαμβάνονται σύνδεσμοι και αναφορές σε άλλα πρότζεκτ του MCU, συμπεριλαμβανομένων μελλοντικών τηλεοπτικών σειρών που προβλήθηκαν από το Netflix.

Τα πρώτα δύο επεισόδια έκαναν πρεμιέρα στο Λος Άντζελες στις 2 Απριλίου 2015, με ολόκληρο τον κύκλο των 13 επεισοδίων να κυκλοφορεί στο Netflix στις 10 Απριλίου με μια εκτιμώμενη υψηλή τηλεθέαση. Οι κριτικοί επαίνεσαν τις ερμηνείες, ειδικά του Ντ'Ονόφριο, και τον πιο σκοτεινό τόνο και τις σκηνές δράσης της σειράς σε σχέση με άλλα σκηνικά ταινιών μέσα στο MCU. Ωστόσο, κάποια σημεία αργοπορίας κατά τη διάρκεια του κύκλου και η τελική κόκκινη στολή του Daredevil έλαβαν επικρίσεις. Ο πρώτος κύκλος έλαβε δύο υποψηφιότητες στην 67η τελετή απονομής των βραβείων Emmy στις τεχνικές κατηγορίες «Καλύτερα Οπτικά Εφέ» για την Shade VFX και «Καλύτερο Μοντάζ Ήχου». Η σειρά ανανεώθηκε για δεύτερο κύκλο επεισοδίων στις 21 Απριλίου 2015.

## Ηθοποιοί και χαρακτήρες
### Βασικοί
*Τσάρλι Κοξ ως Ματ Μέρντοκ / Daredevil
*Ντέμπορα Αν Γολ ως Κάρεν Πέιτζ
*Έλντεν Χένσον ως Φράνκλιν «Φόγκι» Νέλσον
*Τόμπι Λεόναρντ Μουρ ως Τζέιμς Γουέσλι
*Βόντι Κέρτις-Χολ ως Μπεν Ούρικ
*Μπομπ Γκάντον ως Λίλαντ Άουλσλι
*Αγιελέτ Ζουρέρ ως Βανέσα Μαριάννα
*Ροζάριο Ντόσον ως Κλερ Τεμπλ
*Βίνσεντ Ντ'Ονόφριο ως Γουίλσον Φισκ

### Επαναλαμβανόμενοι

*Πίτερ ΜακΡόμπι ως Πάτερ Πολ Λάντομ
*Ρομπ Μόργκαν ως Τερκ Μπάρετ
*Ρόις Τζόνσον ως Μπρετ Μαχόνεϊ
*Ντάριλ Έντουαρντς ως Καρλ Χόφμαν
*Κρις Τάρντιο ως Κρίστιαν Μπλέικ
*Γουάι Τσινγκ Χο ως Γκάο
*Πίτερ Σινκόντα ως Νόμπου Γιοσιόκα

*Νικολάι Νικολάεφ ως Βλαντιμίρ Ρανσκάχοφ
*Σούζαν Βαρόν ως Τζόσι
*Τζέφρι Κάντορ ως Μίτσελ Έλισον
*Αντριάν Λένοξ ως Ντόρις Ούρικ
*Τζούντιθ Ντελγκάδο ως Ελένα Καρντένας
*Έιμι Ράτμπεργκ ως Μάρσι Σταλ
*Τομ Γουόκερ ως Φράνσις

## Επεισόδια

## Παραγωγή
### Ανάπτυξη
Τον Οκτώβριο του 2013, η Marvel και η Disney ανακοίνωσαν πως η Marvel Television και τα ABC Studios θα παρείχαν στο Netflix τη δυνατότητα να προβάλει live-action σειρές που θα επικεντρώνονταν στους ήρωες Daredevil, Τζέσικα Τζόουνς, Iron Fist και Λουκ Κέιτζ, που θα οδηγούσαν σε μια μίνι σειρά βασισμένη στους Defenders. Ο Ντρου Γκόνταρντ προσλήφθηκε ως εκτελεστικός παραγωγός και υπεύθυνος για τη σειρά *Daredevil*, ωστόσο, τον Μάιο του 2014 ανακοινώθηκε πως ο Γκόνταρντ είχε αποχωρήσει από τη θέση του υπευθύνου με σκοπό να επικεντρωθεί στη σκηνοθεσία μιας ταινίας μεγάλου μήκους βασισμένη στους Sinister Six της Marvel για τη Sony Pictures Entertainment. Τη θέση του ανέλαβε ο Στίβεν Σ. ΝτεΝάιτ. Ο Γκόνταρντ, ο οποίος έγραψε τα πρώτα δύο επεισόδια, παρέμεινε ως σύμβουλος για τη σειρά και εκτελεστικός παραγωγός. Αποκαλύφθηκε επίσης πως η σειρά θα έφερε τον τίτλο *Marvel's Daredevil*. Ο πρώτος κύκλος αποτελείται από 13 επεισόδια μιας ώρας και οι ΝτεΝάιτ, Γκόνταρντ, Τζεφ Λόουμπ, Τζιμ Τσόρι, Νταν Μπάκλεϊ, Τζο Κεσάντα, Σταν Λι, Άλαν Φάιν, Σίντι Χόλαντ, Κρις Χένιγκμαν, Άλι Γκος και Πίτερ Φράιντλαντερ εξυπηρετούν ως εκτελεστικοί παραγωγοί.

### Σενάριο
Ο πρώτος κύκλος δεν υιοθετεί άμεσα κάποια από τις ιστορίες των κόμικ, με τον ΝτεΝάιτ να πιστεύει πως ήταν πιο σημαντικό να επικεντρωθούν στο να «αποδώσουν τέλεια το πνεύμα των κόμικ». Δήλωσε πως η στήριξη του Netflix στους «δημιουργούς» σε συνδυασμό με τους περιορισμούς της Marvel τον οδήγησαν στο να πιέσει την πρώτη ύλη όσο πιο πολύ μπορούσε, σεβόμενος ωστόσο τους χαρακτήρες και την ιστορία τους, και εξεπλάγην με το «πόσο πρόθυμοι είναι όλοι να δουν με μια νέα ματιά τα πράγματα και να σπρώξουν αυτό που κάνουμε». Ο Βίνσεντ Ντ'Ονόφριο συνέκρινε το να λες μια ιστορία στο Netflix περισσότερο με μια «ταινία διάρκειας 13 ωρών» παρά με μια τηλεοπτική σειρά και σημείωσε πως τόσος χρόνος χρειάζεται για να πεις μια ιστορία και «να είναι πολύ πιο συγκεκριμένη». Η Ντέμπορα Αν Γολ εξήγησε πως αυτό που είδε ως ένα από τα πιο σημαντικά θέματα της σειράς ήταν φυσιολογικούς ανθρώπους να έχουν αντίκτυπο σε «φαινομενικά ανυπέρβλητες περιστάσεις», με το επίκεντρο να μην είναι στις ικανότητες του Daredevil ή τα προσόντα των χαρακτήρων, αλλά στη θέλησή τους να βοηθήσουν άλλους ανθρώπους.

Αν και ο πρώτος κύκλος περιείχε πολύ περισσότερη βία σε σχέση με προηγούμενες δουλείες του MCU, ο ΝτεΝάιτ θεώρησε πως η σεξουαλική βία θα ήταν «υπερβολική», λέγοντας: «Ο *Daredevil* δε ζητούσε πολλές σεξουαλικές καταστάσεις, ειδικά από τη στιγμή που ο Ματ Μέρντοκ δεν είναι πραγματικά σε θέση να δημιουργήσει μια σχέση και, απλά δεν ταίριαζε με την όλη ιστορία του πρώτου κύκλου. Πιστεύω πως αυτό θα αλλάξει στο μέλλον, αλλά ποτέ δεν πίεσα για τέτοιου είδους ατζέντα στη σειρά. Πιστεύω όταν ο *Daredevil* αποκτούσε επιτυχία και ο κόσμος ανταποκρινόταν θετικά, θα μπορούσε να δει την εξέλιξη σε έναν πιο ενήλικο κόσμο στη σειρά *[[Jessica Jones (τηλεοπτική σειρά)|Jessica Jones]]*».

Μιλώντας για τον τρόπο που ο πρώτος κύκλος αποκαλύπτει το όνομα Daredevil, ο ΝτεΝάιτ εξήγησε πως είχαν προταθεί διάφορες επιλογές, όπως «μία από τις εκδοχές στα κόμικ όπου όταν ήταν μικρός, ο κόσμος συνήθιζε να τον χλευάζει με το όνομα Daredevil», κάτι το οποίο δεν ταίριαζε στον κόσμο της σειράς ή έχοντας τον Μπεν Ούρικ να δίνει το όνομα στον χαρακτήρα, αλλά η χρονική στιγμή για αυτό δεν λειτουργούσε εξαιτίας του θανάτου του Ούρικ πριν την εμφάνιση της τελευταίας στολής του Daredevil. Έτσι, αποφασίστηκε πως αντί να ειπωθεί το όνομα Daredevil στην οθόνη, θα ήταν πιο εύκολο να παρουσιαστεί μέσω του Τύπου, όταν μια εφημερίδα θα το είχε τίτλο σε πρωτοσέλιδό της. Στο γιατί αυτό δεν έγινε και με τον Γουίλσον Φισκ ως Kingpin, ο ΝτεΝάιτ δήλωσε πως ένιωσε πως θα «ήταν λίγο ανόητο αυτό ... [αν] λέγαμε 'Ω, τον αποκάλεσαν Daredevil! Ω, τον αποκάλεσαν Kingpin!». Κι επειδή δεν ήταν σε θέση να σκεφτούν κάποιον άλλον φυσικό τρόπο για το όνομα Kingpin να παρουσιαστεί, αποφασίστηκε να το αφήσουν για κάποια άλλη στιγμή.

### Κάστινγκ
Το βασικό καστ του πρώτου κύκλου περιλαμβάνει τους Τσάρλι Κοξ ως Ματ Μέρντοκ / Daredevil, Ντέμπορα Αν Γολ ως Κάρεν Πέιτζ, Έλντεν Χένσον ως Φράνκλιν «Φόγκι» Νέλσον, Τόμπι Λεόναρντ Μουρ ως Τζέιμς Γουέσλι, Βόντι Κέρτις-Χολ ως Μπεν Ούρικ, Μπομπ Γκάντον ως Λίλαντ Άουλσλι, Αγιελέτ Ζουρέρ ως Βανέσα Μαριάννα, Ροζάριο Ντόσον ως Κλερ Τεμπλ και Βίνσεντ Ντ'Ονόφριο ως Γουίλσον Φισκ. 

Τον Ιούλιο του 2014, δημοσιεύτηκε πως ο Πίτερ Σινκόντα θα είχε έναν επαναλαμβανόμενο ρόλο στον πρώτο κύκλο, υποδυόμενος τον Χασίρο. Τον Μάρτιο του 2015, αποκαλύφθηκε πως αυτός ο χαρακτήρας ήταν στην πραγματικότητα ο Νόμπου Γιοσιόκα, ενώ ανακοινώθηκε επίσης πως οι Γουάι Τσινγκ Χο, Νικολάι Νικολάεφ και Ρομπ Μόργκαν θα υποδύονταν τους αντίπαλους του Daredevil, Μαντάμ Γκάο, Βλαντίμιρ Ρανσκάχοφ και Τερκ Μπάρετ αντίστοιχα. Επιπρόσθετα, επαναλαμβανόμενους ρόλους στον πρώτο κύκλο έχουν οι Τζέφρι Κάντορ ως Μίτσελ Έλισον, Τζούντιθ Ντελγκάδο ως Ελένα Καρντένας, Ντάριλ Έντουαρντς ως Καρλ Χόφμαν, Ρόις Τζόνσον ως Μπρετ Μαχόνεϊ, Αντριάν Λένοξ ως Ντόρις Ούρικ, Πίτερ ΜακΡόμπι ως Πάτερ Πολ Λάντομ, Έιμι Ράτμπεργκ ως Μάρσι Σταλ, Κρις Τάρντιο ως Κρίστιαν Μπλέικ, Σούζαν Βαρόν ως Τζόσι και Τομ Γουόκερ ως Φράνσις.

### Σχεδιασμός κοστουμιών
Η σχεδιάστρια κοστουμιών, Στέφανι Μασλάνσκι, διάβασε τα σενάρια των δύο πρώτων επεισοδίων και μερικά κομμάτια των μελλοντικών σεναρίων και ανέπτυξε μια «σταθερή κατανόηση» των ιστοριών του χαρακτήρα και της όλης ιστορίας ως σύνολο, για να ξεκινήσει το πλάνο που χρειαζόταν για τον σχεδιασμό του κοστουμιού. Έκανε επίσης ερωτήσεις για να είναι προετοιμασμένη για τις απαιτήσεις των ασκήσεων του χαρακτήρα και τη δημιουργία ή τη μετασκευή πιο περίπλοκων κοστουμιών.

Ο Μέρντοκ ξεκινάει φορώντας ένα μαύρο κοστούμι (η παραγωγή το ονομάζει «η στολή του τιμωρού»), εμπνευσμένο από αυτό που φορούσε ο χαρακτήρας στην ιστορία του Φρανκ Μίλλερ, *The Man Without Fear*, παρά από το πιο παραδοσιακό κόκκινο κοστούμι με τα κέρατα. Αυτό έγινε για να τονιστεί η μεταμόρφωση του Ματ Μέρντοκ σε Daredevil, με το κοστούμι να εξελίσσεται με τον χρόνο, καθώς εξελισσόταν και ο χαρακτήρας. Ο επικεφαλής του δημιουργικού τμήματος των Marvel Comics, Τζο Κεσάντα, αντιλήφθηκε την εμφάνιση με βάση τις προδιαγραφές του ΝτεΝάιτ. Στη διαδικασία σχεδιασμού, ο ΝτεΝάιτ αποκάλυψε πως «από θέμα σχεδιασμού, πρακτικά δοκιμάσαμε τα πάντα. Πειραματιστήκαμε με πολλά διαφορετικά κομμάτια ως μάσκες. Μια εκδοχή ήταν μια μάσκα του σκι με τις τρύπες για τα μάτια να είναι ραμμένες. Δοκιμάσαμε τα πάντα μέχρι που βρήκαμε κάτι που απλά έμοιαζε σωστό». Ο ΝτεΝάιτ και ο Κεσάντα εξήγησαν πως η ιδέα ήταν ο Μέρντοκ να ξεκινήσει με ένα κοστούμι που θα είχε φτιάξει στο σπίτι και θα ταίριαζε περισσότερο στον «πραγματικό κόσμο» της σειράς, και στην πορεία να το εξελίξει στο κλασικό κοστούμι του Daredevil. Η Μασλάνσκι σημείωσε πως ήθελαν το κοστούμι «να δείχνει σαν κάτι που ο Ματ Μέρντοκ θα μπορούσε να φτιάξει από μόνος του ή θα μπορούσε να παραγγείλει από το διαδίκτυο ή να ψωνίσει από κάποιο μαγαζί στην πόλη...ψάχναμε κάτι που θα αποτελούσε μια πρακτική επιλογή για εκείνον. Οι μπλούζες του είναι συμπιεσμένες και τα παντελόνια του από μαγαζί με στρατιωτικά είδη». Σχετικά με τη μαύρη μάσκα, η Μασλάνσκι σημείωσε πως απαιτείτο μια ισορροπία μεταξύ αισθητικής και προστασίας και πως ήταν φτιαγμένη από στρώματα βαμβακερού πλέγματος, τα οποία «είναι πραγματικά βολικά για το κεφάλι του» αλλά επέτρεπαν και στον Κοξ να μπορεί να βλέπει μέσω της μάσκας.

Σχετικά με την κόκκινη στολή, η Μασλάνσκι είπε: «Θέλαμε κάτι που να έδειχνε μιλιταριστικό και λειτουργικό, αλλά επίσης δραματικό και σέξι» προσθέτοντας πως ήταν «ζόρικο» να το κάνουν πρακτικό. Για να ξεκινήσουν τη διαδικασία δημιουργίας της στολής, ο Κεσάντα επικοινώνησε με τον Ράιαν Μέινερντινγκ, τους ενδυματολόγους και την ομάδα σχεδιασμού των Marvel Studios, όπου όλοι εξέφρασαν τις ιδέες τους για τη στολή, από τις οποίες επιλέχθηκε τελικά αυτή του Μέινερντινγκ. Ο Κεσάντα, ο οποίος είχε εργαστεί στο παρελθόν ως καλλιτέχνης στα κόμικ του *Daredevil*, έκανε αρκετές εισηγήσεις, συμπεριλαμβανομένης της ενσωμάτωσης στη στολή του πώς δημιουργήθηκε η Νέα Υόρκη, κάτι που οδήγησε στη χρησιμοποίηση καρφιών και «αρχιτεκτονικών» σχημάτων. Η στολή προοριζόταν να μοιάζει με αλεξίσφαιρο γιλέκο Kevlar και τα μαύρα τμήματα είναι ένας φόρος τιμής στα κόμικ όπου οι καλλιτέχνες επεσήμαναν συγκεκριμένες περιοχές με κόκκινο, με «βαθύτερα τμήματα» στη σκιά. Για τη μάσκα, ο Μέινερντινγκ σημείωσε τη δυσκολία του σχεδιασμού ολόκληρου του πάνω μισού του προσώπου το οποίο προοριζόταν να ταιριάζει με κάτω μισό του προσώπου του ηθοποιού «επειδή το μισό του πρόσωπο πρέπει να είναι καλυμμένο και έχει τη δική του έκφραση και το πρόσωπο του ηθοποιού θα κάνει κάτι άλλο». Για τα γκλοπ που χρησιμοποιεί ο Daredevil στη σειρά, τα οποία σχεδιάστηκαν από τον Άντι Παρκ, έγιναν συζητήσεις για το ότι έπρεπε να βρίσκονται σε θήκη στο δεξί πόδι, δεδομένου ότι ο Κοξ και ο stunt double του, Κρις Μπρούστερ, ήταν δεξιόχειρες, αλλά τελικά αποφασίστηκε να τοποθετηθεί η θήκη στην αριστερή πλευρά όπως ήταν στο «κλασικό προφίλ» των κόμικ. Ο ΝτεΝάιτ εξήγησε πως η στολή Daredevil του Μέρντοκ δεν έχει το έμβλημα «DD» στο στήθος όπως στα κόμικ, επειδή ο Μέρντοκ παίρνει το παρατσούκλι του μετά την παρουσίαση της στολής στη σειρά. Θεώρησε επίσης πως το έμβλημα ήταν «ένα από τα πιο προβληματικά εμβλήματα στον κόσμο των υπερηρώων» και πως η στολή του Daredevil στα κόμικ ήταν «πολύ δύσκολο να μεταφερθεί στην οθόνη, ειδικά σε αυτό τον κόσμο που είναι προσγειωμένος και τραχύς».

Αρκετοί από τους άντρες χαρακτήρες της σειράς φοράνε συχνά κοστούμια, κάτι με το οποίο η Μασλάνσκι ήταν άνετη μετά τη δουλειά της ως ενδυματολόγος στη σειρά *[[White Collar (τηλεοπτική σειρά)|White Collar]]*. Τα κοστούμια του Μέρντοκ διαφέρουν περισσότερο ως προς την υφή παρά το χρώμα, δεδομένου ότι ο χαρακτήρας δεν μπορεί να δει τι χρώμα είναι τα ρούχα του. Το νούμερο του Κοξ άλλαξε κατά τη διάρκεια της σειράς καθώς συνέχιζε να γυμνάζεται. Για τα γυαλιά του Μέρντοκ, η Μασλάνσκι συνεργάστηκε με τον ειδικό της σειράς στα προπ, Μάικλ Τζόρτνερ, για να φτιάξουν κάτι που θα ταίριαζε στον σύγχρονο κόσμο, αλλά θα λειτουργούσε και ως φόρος τιμής στο «τι ήταν γνώριμο για τους θαυμαστές». Δημιουργήθηκαν κοντά στις 100 διαφορετικές εκδοχές για να δοκιμάσει ο Κοξ. Για τις γυναίκες της σειράς, η Μασλάνσκι κοίταξε το υπόβαθρο της ιστορίας τους, με την Πέιτζ να ονειρεύεται και να φαντασιώνεται μια ζωή στη Νέα Υόρκη κατά μήκος της γραμμής των Κάθριν Χέπμπορν και Λορίν Μπακόλ και να ντύνεται σύμφωνα με αυτές τις σκέψεις («ρετρό, λεπτές φούστες, στενά μπλουζάκια και λεπτά φορέματα»), ενώ η Μαριάννα εισήλθε στη σειρά ως μια μυστηριώδης αλλά σαγηνευτική μοιραία γυναίκα, ντυμένη με ακριβά ρούχα υψηλής ραπτικής. «Έπρεπε να προκαλέσει αίσθηση [στον Φισκ]. [Ο Φισκ] δε θα πλησίαζε την οποιαδήποτε κοπέλα που θα φορούσε ένα παλιό τζιν και ένα απλό μπλουζάκι».

### Γυρίσματα
Τον Φεβρουάριο του 2014, η Marvel ανακοίνωσε πως τα γυρίσματα για το *Daredevil* θα λάμβαναν χώρα στη Νέα Υόρκη. Τον Απρίλιο της ίδιας χρονιάς, ο Κεσάντα το επανέλαβε αυτό, δηλώνοντας πως η σειρά θα γυριζόταν στις περιοχές του Μπρούκλιν και του Λονγκ Άιλαντ Σίτι, οι οποίες έμοιαζαν ακόμα αρκετά με το παλιό Χελς Κίτσεν. Ο Λόουμπ είπε πως τα γυρίσματα για το *Daredevil* θα ξεκινούσαν τον Ιούλιο του 2014 και ο ΝτεΝάιτ το επιβεβαίωσε. Τα γυρίσματα έγιναν κάτω από τον τίτλο *Bluff* με προϋπολογισμό $56 εκατομμύρια. Η παραγωγή έλαβε $14.3 εκατομμύρια από το πρόγραμμα New York Film & TV Tax Credit. Τα γυρίσματα ολοκληρώθηκαν στις 21 Δεκεμβρίου 2014. Άλλες τοποθεσίες όπου έγιναν γυρίσματα περιλαμβάνουν τις γειτονιές του Μπρούκλιν Γουίλιαμσμπεργκ, Γκρίνποϊντ και Μπούσγουικ, το πάρκο Άμπε Λίμπεγουολ στο Ίστ Βίλατζ, Μανχάταν, την αίθουσα μπόουλινγκ Γουάιτ Στόουν στο Φλάσινγκ, Κουίνς, το κτίριο του Δικαστηρίου της Νέας Υόρκης, την αίθουσα Δημαρχείου του Μπρούκλιν, το κέντρο Ρόκφελερ στο Μανχάταν, το Πανεπιστήμιο του Μπρούκλιν για τις σκηνές αναδρομής του Μέρντοκ και του Νέλσον όταν ήταν φοιτητές, τη γειτονιά Τσέλσι στο Μανχάταν και τη γέφυρα Χάνιγουελ στο Λονγκ Άιλαντ Σίτι.

Το επεισόδιο «Cut Man» τελειώνει με μια μεγάλης διάρκειας σκηνή δράσης, η οποία γυρίστηκε σε μία λήψη. Ο ΝτεΝάιτ την αποκάλεσε «την πιο περίπλοκη σκηνή δράσης» στη σειρά, εξαιτίας της τεχνικής δυσκολίας να γυριστεί και έδωσε εύσημα στον Γκόνταρντ, στον σκηνοθέτη του επεισοδίου, Φιλ Έιμπραχαμ, στον συντονιστή των κασκαντέρ, Φίλιπ Τζ Σιλβέρα, και στον φωτογράφο της σειράς, Ματ Λόιντ, για την πραγματοποίησή της. Κατονόμασε επίσης την ταινία *[[Επιχείρηση Χάος]]* ως πηγή έμπνευσης για τη σκηνή. Είχαν στη διάθεσή τους μόνο λίγες μέρες για να σχεδιάσουν και να στήσουν τη σκηνή μάχης, σε αντίθεση με μια ταινία που θα τους έδινε χρόνο «τουλάχιστον δύο εβδομάδων», και η λήψη χρειάστηκε να επαναληφθεί 7 ή 8 φορές για να έχουν το σωστό αποτέλεσμα. Ο Σιλβέρα εξήγησε πως η σκηνή ήταν γραμμένη από την αρχή να γίνει ως μία λήψη και πως σκόπευε να δουλέψει γύρω από αυτήν, αλλά ο Έιμπραχαμ προκάλεσε την ομάδα να τα κάνει όλα αληθινά, κάτι που επέτρεψε στη μάχη να δείχνει πιο προσγειωμένη, έχοντας τους συμμετέχοντες να «επιβραδύνουν τη μάχη, ώστε να υπάρχει αυτή το ωμή, ζωώδης αίσθηση». Η τελική λήψη περιλαμβάνει κάποια 'Texas Switches' ανάμεσα στους ηθοποιούς, αλλά εν τέλη γυρίστηκε χωρίς διακοπές.

Μιλώντας για τη σκηνή όπου ο Φισκ αποκεφαλίζει τον Ανατόλι Ρανσκάχοφ με την πόρτα του αυτοκινήτου του στο επεισόδιο «In the Blood», ο ΝτεΝάιτ σημείωσε πως σειρές όπως ο *[[Σπάρτακος (τηλεοπτική σειρά)|Σπάρτακος]]* και το *[[The Walking Dead (τηλεοπτική σειρά)|The Walking Dead]]* θα έδειχναν κανονικά όλη τη διαδικασία, κάτι που θα έμοιαζε ως «η σωστή επιλογή» για αυτούς. Αλλά για το *Daredevil* «κάναμε περισσότερο ένα *[[Ψυχώ]]* πράγμα, είδαμε τις συνέπειες αυτού, αλλά δεν δείξαμε ποτέ την πόρτα του αυτοκινήτου να συνθλίβει το κεφάλι του...Ηχητικά εφέ, απολύτως. Είναι μια πολύ ενοχλητική σκηνή χωρίς να ξεπεράσεις τα όρια, κατά κάποιο τρόπο μιας συμφωνίας, κάνοντάς την ταινία τρόμου».

### Οπτικά εφέ
Τα οπτικά εφέ της σειράς έγιναν από τα στούντιο Shade VFX στη Νέα Υόρκη. Ο *Daredevil* περιελάμβανε περισσότερες από 1000 λήψεις με οπτικά εφέ. Ο εκτελεστικός επόπτης των οπτικών εφέ, Μπράιαν Γκόσγουιν, εξήγησε πως η δουλειά της εταιρίας περιελάμβανε τη δημιουργία ψηφιακών κασκαντέρ όταν οι σκηνές δεν ήταν ασφαλείς να γίνουν είτε από τους ηθοποιούς είτε από τους κασκαντέρ, καθώς επίσης και αιμορραγιών και πληγών, με «αρκετή υποστήριξη στο ότι η ιδέα της βίας που συμβαίνει στο *Daredevil*» διαφοροποιεί τη σειρά από άλλα πρότζεκτ της Marvel και προσπαθεί να την τοποθετήσει σε ένα «πιο ρεαλιστικό και σκοτεινό μέρος, τους πραγματικούς δρόμους της Νέας Υόρκης».

Ένα εφέ που δημιουργήθηκε από την Shade VFX είναι όταν οι τηλεθεατές βλέπουν την «όραση» του Ματ Μέρντοκ - τον τρόπο που εκείνος «βλέπει» χρησιμοποιώντας τις άλλες οξυμένες αισθήσεις του. Για τον λόγο που αυτό χρησιμοποιήθηκε μόνο μια φορά κατά τη διάρκεια του κύκλου, ο ΝτεΝάιτ εξήγησε πως στην πραγματικότητα είχε εγγραφεί στον προϋπολογισμό να εμφανιστεί αρκετές παραπάνω φορές, με το εφέ να ολοκληρώνεται τουλάχιστον δύο ακόμα φορές για τον κύκλο. Αφαιρέθηκε όμως για διάφορους λόγους, συμπεριλαμβανομένου του να μην αφαιρεθεί η ειδικότητά του και να διατηρηθεί ο τόνος τους εγκληματικού δράματος της σειράς. Ένα παράδειγμα όπου θα χρησιμοποιείτο ξανά ήταν στο επεισόδιο «Stick», όπου οι τηλεθεατές θα έβλεπαν το πώς ο Μέρντοκ είδε τον Στικ να του πετάει τα κλειδιά και έπειτα, όταν ήταν μεγαλύτερος και του πετούσε τα ραβδιά καθώς πάλευαν, το πώς οι αισθήσεις του είχαν εξελιχθεί. Σε αυτή την περίπτωση, το εφέ δεν ήταν έτοιμο έγκαιρα. Ένα άλλο παράδειγμα ήταν στο επεισόδιο «The Ones We Leave Behind», όταν ο Μέρντοκ συναντά έναν Κινέζο υπάλληλο και συνειδητοποιεί πως έχει τυφλωθεί. Η τελευταία χρήση του εφέ θα ήταν στο επεισόδιο «Daredevil», όπου η κάμερα δείχνει την αντίδραση της Πέιτζ όταν ο Μέρντοκ της λέει πως μπορούν να δουλέψουν μαζί. Εδώ, το εφέ έκρυβε όλες τις αποχρώσεις της έκφρασής της, έτσι αποφασίστηκε πως θα ήταν καλύτερα να αφαιρεθεί.

### Μουσική
Ο συνθέτης Τζον Πισάνο προσλήφθηκε «περίπου δύο εβδομάδες όταν ξεκίνησε η μετά-παραγωγή» και συνέθετε τη μουσική για το κάθε επεισόδιο κάθε τέσσερις με πέντε μέρες. Ο Πισάνο υπολογίζει πως κάθε επεισόδιο πρέπει να περιλαμβάνει συνολικά 25-30 λεπτά μουσικής. Στην προσέγγιση της μουσικής επένδυσης της σειράς, ο Πισάνο απευθύνθηκε στον ΝτεΝάιτ, ο οποίος «είχε μια πολύ καθαρή οπτική στο τι ήθελε ... μουσική που θα μπορούσες να νιώσεις κι όχι απαραίτητα ακούσεις». Το αποτέλεσμα ήταν μια πιο μινιμαλιστική μουσική επένδυση παρά της τυπικής μουσικής «υπερηρώων», αν και η μουσική αρχίζει να «αλλάζει χρώμα» και να μετακινείται πιο κοντά σε εκείνη του MCU όταν εμφανίζεται η κλασικη κόκκινη στολή. Το μεγαλύτερο μέρος της μουσικής επένδυσης έγινε ηλεκτρονικά, αν και κάποια ζωντανά στοιχείο, όπως ένα τσέλο, χρησιμοποιήθηκαν όπου ήταν δυνατόν. Από το να «κρατάει την κίνηση και την ενέργεια ψηλά» με ντραμς, ο Πισάνο επέλεξε να χρησιμοποιήσει ένα χαμηλό παλλόμενο καρδιακό χτύπο, ο οποίος ταίριαζε με τη μινιμαλιστική προσέγγιση της σειράς και συμβάδιζε με το γεγονός πως ο Daredevil μπορούσε στη σειρά να ακούει τους χτύπους της καρδιάς των ανθρώπων. Το soundtrack άλμπουμ για τον πρώτο κύκλο κυκλοφόρησε ψηφιακά από την Hollywood Records στις 27 Απριλίου 2015.

Η μουσική σε όλα τα κομμάτια συντέθηκε από τον Τζον Πισάνο, εκτός από το κομμάτι #1, όπου τη μουσική συνέθεσε ο Πισάνο μαζί με τον Μπράιντεν Κίμπαλ.
250px|thumb|right|Εξώφυλλο soundtrack

### Συνδέσεις με το Κινηματογραφικό Σύμπαν της Marvel
Τον Φεβρουάριο του 2015, η Έμα Φλάισερ της Marvel Television δήλωσε πως ο *Daredevil* λαμβάνει χώρα στον απόηχο των *Εκδικητών*, αλλά δεν θα «βρισκόταν ρητά στον κόσμο της σειράς *[[Agents of S.H.I.E.L.D.]]*. Βρισκόμαστε στη δικιά μας γωνιά [του MCU]. Οι Τσιτάουρι ήρθαν και κατέστρεψαν την πόλη και αυτή είναι η ιστορία της αναγέννησης του Χελς Κίτσεν». Οι συνδέσεις με άλλα πρότζεκτ του MCU περιλαμβάνουν τον χαρακτήρα Καρλ «Κράσιερ» Κριλ, τον οποίο υποδύεται ο Μπράιαν Πάτρικ Γουέιντ στο *Agents of S.H.I.E.L.D.*, και αναφέρεται ως ο αντίπαλος του Τζακ Μέρντοκ στον τελευταίο του αγώνα, το ορφανοτροφείο St. Agnes, όπου τόσο ο Ματ Μέρντοκ όσο και η Σκάι από το *Agents of S.H.I.E.L.D.* μεγάλωσαν, τα διακριτικά της επιχείρησης με ηρωίνη της Μαντάμ Γκάο, τα οποία συνδέονται με τον ανταγωνιστή του Iron Fist, Steel Serpent, και τις αναφορές στην Roxxon Oil, μια εταιρία που βρίσκεται στο MCU.

Η τελευταία σκηνή του επεισοδίου «Stick» η οποία απεικονίζει μια συζήτηση μεταξύ του Στικ και του Stone, είχε σκοπό να υποδείξει περισσότερες συνδέσεις μεταξύ των σειρών και άλλων περιοχών του MCU με τον ίδιο τρόπο που οι σκηνές μετά τους τίτλους τέλους των ταινιών του MCU κάνουν, αλλά στην πραγματικότητα δεν μπορούσε να προβληθεί μετά τους τίτλους τέλους του επεισοδίου λόγω του τρόπου με τον οποίο το Netflix ξεκινά την προβολή του επόμενου επεισοδίου κατά τη διάρκεια των τίτλων τέλους του προηγούμενου. Υπήρχαν συζητήσεις στο να υπάρχει μια τέτοιου είδους σκηνή στο τέλος του πρώτου κύκλου, μια σκηνή η οποία θα απεικόνιζε τον Λίλαντ Άουλσλι να επιχειρεί να φύγει από τη Νέα Υόρκη, αλλά να σκοτώνεται από τον Punisher, ως μια εισαγωγή έκπληξη του χαρακτήρα. Στη σκηνή δε θα φαινόταν το πρόσωπο του ηθοποιού, αλλά θα διακρινόταν το χαρακτηριστικό σήμα κρανίο του χαρακτήρα. Η ιδέα όμως απορρίφθηκε, και πάλι εξαιτίας του συστήματος προβολής του Netflix, και ο Άουλσλι τελικά σκοτώθηκε από τον Φισκ κατά τη διάρκεια του επεισοδίου, με την εισαγωγή του Punisher να κρατείται για τον δεύτερο κύκλο της σειράς.

## Κυκλοφορία
Ο πρώτος κύκλος του *Daredevil* κυκλοφόρησε στις 10 Απριλίου 2015 στην υπηρεσία streaming Netflix, σε όλες τις επικράτειες όπου ήταν διαθέσιμο, σε υψηλή ευκρίνεια ανάλυσης 4K (Ultra HD 4K). Στις 14 Απριλίου 2015, ο *Daredevil* έγινε η πρώτη σειρά του Netflix που έλαβε την Υπηρεσία Περιγραφής Βίντεο, έχοντας ακουστικό περιγραφικό κομμάτι των επεισοδίων: «μια ακουστική αφήγηση που περιγράφει τι συμβαίνει στην οθόνη, συμπεριλαμβανομένων των φυσικών δραστηριοτήτων, εκφράσεων προσώπων, κοστουμιών, σκηνικών και εναλλαγών σκηνών».

Μέχρι τις 16 Απριλίου, τα επεισόδια της σειράς είχαν ληφθεί παράνομα από 2.1 εκατομμύρια χρήστες παγκοσμίως, σύμφωνα με την Excipio, μια εταιρία εντοπισμού της πειρατείας, ρεκόρ το οποίο ξεπεράστηκε για αυτό το χρονικό διάστημα μόνο από τη σειρά *[[Game of Thrones]]*. Οι χώρες με τις περισσότερες παράνομες λήψεις ήταν οι Βραζιλία (190,274 λήπτες torrent), Ινδία (149,316), ΗΠΑ (144,351), Ηνωμένο Βασίλειο (119,891), Γαλλία (105,473) και Αυστραλία (101,025). Με εξαίρεση την Ινδία, εκείνη την περίοδο το Netflix ήταν διαθέσιμο σε όλες τις άλλες χώρες που προαναφέρθηκαν. Ο κύκλος ξεκίνησε να είναι διαθέσιμος σε υψηλής δυναμικής εμβέλειας βίντεο μετά την αρχική του κυκλοφορία από τον προμηθευτή μετά-παραγωγής, Deluxe.

### Προώθηση
Στην Comic Con της Νέας Υόρκης τον Οκτώβριο του 2014, προβλήθηκε υλικό από τη σειρά. Τον Ιανουάριο του 2015, μια προωθητική αφίσα κυκλοφόρησε, στην οποία αναγραφόταν και η ημερομηνία που θα κυκλοφορούσε ο πρώτος κύκλος. Τον επόμενο μήνα, στις 4 Φεβρουαρίου, κυκλοφόρησε ένα τρέιλερ. Ο Μέριλ Μπαρ από το περιοδικό *[[Forbes]]* σημείωσε πως ο σκοτεινός τόνος του τρέιλερ μοιάζει με το πνεύμα της τηλεοπτικής σειράς *[[Arrow (τηλεοπτική σειρά)|Arrow]]* των DC Comics και διαφέρει από τις σειρές της Marvel που προβάλλονται στο ABC. Ωστόσο, διερωτήθηκε για τη χρονική στιγμή προβολής του τρέιλερ και γιατί δεν θέλησαν να το προβάλουν κατά τη διάρκεια του Σούπερ Μπόουλ, ειδικά αφού η εταιρία δεν είχε σκοπό να προβάλει κάποιο τρέιλερ για την ταινία *[[Εκδικητές: Η Εποχή του Ultron|Εκδικητές: Η εποχή του Ultron]]* ή για την ταινία *[[Ant-Man (ταινία)|Ant-Man]]* κατά τη διάρκεια του αγώνα. Η προβολή του τρέιλερ κατά τη διάρκεια του Σούπερ Μπόουλ θα επωφελούσε την προώθηση «της τελευταίας και με το μεγαλύτερο ρίσκο σειράς της Marvel» σε ένα ευρύτερο κοινό.

Τον Μάρτιο του 2015, μια «κινούμενη» αφίσα κυκλοφόρησε, στην οποία απεικονίζονταν όλοι οι βασικοί χαρακτήρες της σειράς και στο φόντο ο Πύργος των Εκδικητών, καθώς επίσης και μια πιθανή αποκάλυψη της κόκκινης στολής του Μέρντοκ στην αντανάκλασή του στον δρόμο. Πλησιάζοντας την πρεμιέρα του πρώτου κύκλου, εμφανίστηκε μια εκστρατεία προώθησης στους δρόμους δώδεκα πόλεων σε όλο τον κόσμο, όπου διάφοροι καλλιτέχνες δημιούργησαν τοιχογραφίες για τη σειρά. Στις 2 Απριλίου 2015, η σειρά έκανε την πρεμιέρα της στις αίθουσες του Regal Premiere House στο L.A. Live, όπου προβλήθηκαν τα δύο πρώτα επεισόδια.

### Home media
Ο πρώτος κύκλος κυκλοφόρησε σε DVD για την περιοχή 2 και σε Blu-ray για την περιοχή B στις 3 Οκτωβρίου 2016, σε DVD για την περιοχή 1 και Blu-ray για την περιοχή A στις 8 Νοεμβρίου 2016 και σε DVD για την περιοχή 4 στις 7 Δεκεμβρίου 2016.

## Υποδοχή
### Τηλεθέαση
Καθώς το Netflix δεν αποκαλύπτει τα νούμερα τηλεθέασης των συνδρομητών του για καμία από τις δικές του σειρές, η εταιρία Luth Research συγκέντρωσε δεδομένα για τον πρώτο κύκλο βασισμένη σε ένα δείγμα 2500 συνδρομητών που παρακολουθούσαν μέσω υπολογιστή, τάμπλετ ή smartphone, αφού δεν μπορεί να συλλέξει δεδομένα από συνδρομητές που παρακολουθούν σε τηλεόραση. Σύμφωνα με τη Luth, περίπου 10.7% των συνδρομητών (4.4 εκατομμύρια) παρακολούθησαν τουλάχιστον ένα επεισόδιο του *Daredevil* τις πρώτες 11 μέρες που ήταν διαθέσιμο στο Netflix, με ένα 2.3% (940,000) να το κάνουν την πρώτη μέρα. Σε μια ξεχωριστή μελέτη, το Netxflix προσδιόρισε πως το επεισόδιο το οποίο έκανε τους τηλεθεατές να «κολλήσουν» με τη σειρά ήταν το πέμπτο, «σε σημείο όπου [συνέχισαν να βλέπουν] μέχρι να φτάσουν στο τέλος του κύκλου».

### Κριτικές

Η σελίδα συλλογής κριτικών Rotten Tomatoes δίνει ποσοστό αποδοχής στον πρώτο κύκλο 99% βασισμένο σε 71 κριτικές. Στο τμήμα ομοφωνίας της σελίδας διαβάζουμε: «Με πολύ μεγάλη τήρηση στην ιστορία της πρώτης ύλης, υψηλή ποιότητα παραγωγής και μια δραματική γεύση χωρίς ανοησίες, ο *Daredevil* υπερέχει ως μια αποτελεσματική ιστορία προέλευσης υπερήρωα και συναρπαστική περιπέτεια δράσης». Η σελίδα συλλογής κριτικών Metacritic δίνει στον πρώτο κύκλο ποσοστό 75/100, βασισμένο σε 22 κριτικές, με την ένδειξη «γενικά ευνοϊκές κριτικές».

Στην κριτική του για τα πρώτα πέντε επεισόδια της σειράς, ο Μπράιαν Λάουρι από το περιοδικό *Variety* ένιωσε πως «σε σύγκριση με την εμπειρία της Marvel με τη σειρά *Agents of S.H.I.E.L.D.* για το ABC, το να εργάζεσαι στον πληρώνω-για-να-δω κόσμο του Netflix είναι ξεκάθαρα απελευθερωτικό» από την άποψη του τι μπορεί να γίνει και να προβληθεί. Ο Ματ Πάτσες από το περιοδικό *Esquire* πρόσθεσε: «Η απεικόνιση της σειράς προς τα έξω αναδιαμορφώνει την υψηλή ενέργεια και βουτάει στην αισθητική των Iron Man, Thor και Captain America με νεο-νουάρ διάθεση. Οι Γκόνταρντ και ΝτεΝάιτ διαβρέχουν το *Daredevil* με σκιές και αίμα». Συνέκρινε επίσης το *Daredevil* με μια «τηλεοπτική spin-off σειρά» της τριλογίας των ταινιών *Batman* του Κρίστοφερ Νόλαν και επαίνεσε τους Κοξ και Ντ'Ονόφριο για τις ερμηνείες τους, ενώ επέκρινε ένα δευτερεύον κομμάτι πλοκής που αφορούσε τους Νέλσον και Πέιτζ σημειώνοντας πως κάποια σημεία αργοπορίας στην εξέλιξη της ιστορίας, όπου η ιστορία μπορεί να απλώνεται περισσότερο από όσο χρειάζεται, θα μπορούσε να είναι πρόβλημα για τους περιστασιακούς τηλεθεατές. Η Βικτόρια ΜακΝάλι από το *MTV* θεώρησε πως οι σκηνές δράσης των πρώτων επεισοδίων ήταν «όμορφα γυρισμένες» και απόλαυσε το ότι υπήρχαν ελάχιστα CGI (Computer-generated imagery) στοιχεία, ενώ αποκάλεσε την επιλογή και ερμηνεία του Χένσον ως Νέλσον «τέλεια και ατελείωτα διασκεδαστική».

Ο Έρικ Άιζενμπεργκ από το *Cinema Blend* είχε επίσης θετική ανταπόκριση στα αρχικά επεισόδια λέγοντας: «Είναι έξυπνο, διασκεδαστικό και έχει στιγμές τόσο σοκαριστικές που σε κάνουν θα θέλεις να καταπιέσεις ουρλιαχτά. Αρκεί να πω πως η Marvel και το Netflix έχουν έναν μεγάλο νικητή στα χέρια τους», ενώ επαίνεσε τις ερμηνείες. Μιλώντας για τα δύο πρώτα επεισόδια, ο Μαρκ Χιουζ από το περιοδικό *[[Forbes]]* πρόσθετε επιπλέον επαίνους λέγοντας: «Πολύ απλά, στο *Daredevil* η Marvel προσφέρει μία από τις καλύτερες live-action ιστορίες προέλευσης υπερήρωα που έγιναν ποτέ. Βρίσκεται στην κορυφή της κατηγορίας μαζί με τις ταινίες ιστοριών προέλευσης *[[Batman Begins]]*, *[[Iron Man (ταινία)|Iron Man]]* και *[[Σούπερμαν (ταινία, 1978)|Σούπερμαν]]*». Ο Χιουζ δήλωσε πως αν τα πρώτα δύο επεισόδια κυκλοφορούσαν στις κινηματογραφικές αίθουσες με μόνο κάποιες ελάχιστες τροποποιήσεις, «θα χαιρετίζονταν ως μία από τις καλύτερες ταινίες της Marvel μέχρι σήμερα». Ο Μάικ Χέιλ από την εφημερίδα *[[The New York Times]]* ήταν λιγότερο θετικός σχετικά με τη σειρά, αποκαλώντας τη συνηθισμένη, αλλά παραδέχθηκε πως είχε υψηλές προσδοκίες για αυτήν εξαιτίας της αγάπης του για το κόμικ και θαύμασε τη φροντίδα και τη σοβαρότητα με την οποία έγινε. Αποκάλεσε τον ρυθμό της σειράς «αβίαστο», αλλά «μια ευχάριστη αλλαγή από τον κανόνα», ενώ την ερμηνεία του Κοξ «διχασμένη», επαινώντας τον ως Μέρντοκ και επικρίνοντάς τον ως Daredevil. Ο Χέιλ ήταν θετικός γενικά με το καστ και τελικά κατέληξε πως βλέποντας τα πρώτα πέντε επεισόδια, ο *Daredevil* είναι «κατ'εξοχήν σειρά που μπορείς να παρακολουθήσεις», αλλά όχι ο Daredevil που εκείνος θυμάται από τα κόμικ.

Αφού σχολίασε το κάθε επεισόδιο χωριστά, ο κριτικός Ματ Φάουλερ από το *IGN* έδωσε συνολικά στον πρώτο κύκλο 9/10 με την ένδειξη «καταπληκτικός», λέγοντας πως αν και μπορεί να «σπαταλούσε χρόνο σε κάποιες στιγμές» καθώς έχτιζε την ιστορία φτάνοντας προς το τέλος, η σειρά ήταν «μια συναρπαστική, εξαιρετικά ικανοποιητική λήψη της πρώτης ύλης του Daredevil. Τέτοια που, όπως η πρώτη ταινία *Iron Man* του Φαβρό, βοήθησε να δώσει μια νέα πνοή ζωής και θαυμαστές σε έναν κάπως δεύτερης τάξης χαρακτήρα της Marvel». Επαίνεσε ιδιαιτέρως την ερμηνεία του Ντ'Ονόφριο, τις «κοφτές» σκηνές μάχης, το γεγονός πως ο ίδιος ο ήρωας «έφαγε ξύλο - και μάλιστα πολύ» και τη ξεχωριστή σκοτεινή ατμόσφαιρα στο MCU. Η Λιζ Σάνον Μίλερ από τη σελίδα κριτικής *Indiewire*, βαθμολόγησε τον κύκλο με 'B+' και αν και θεώρησε πως δεν ανταποκρίθηκε αρκετά στην παραδεχόμενη επιρροή του ΝτεΝάιτ, επαίνεσε τη σειρά για τους χαρακτήρες και την ανάπτυξη, αλλά και τις ερμηνείες των ηθοποιών, ειδικά αυτές των Ντ'Ονόφριο, Κέρτις-Χολ και Κοξ. Ήταν θετική με το επίπεδο της βίας που απεικονιζόταν στη σειρά και όλες τις «κτηνώδεις» και «όμορφες» σκηνές μάχης, καθώς επίσης και τον τρόπο που η σειρά διερευνά τις συνέπειες των ταινιών για τους συνηθισμένους ανθρώπους, ενώ δεσμεύεται να δημιουργήσει το δικό της σύμπαν μέσα στο ήδη καθιερωμένο MCU. Ο Άλαν Σέπινγουολ από την ιστοσελίδα *HitFix* επαίνεσε επίσης το καστ και τους χαρακτήρες, ειδικά τον Ντ'Ονόφριο, και θεώρησε πως η σειρά επωφελήθηκε από το να έχει μια πολύ πιο περιορισμένη εστίαση από αυτήν που είχαν οι ταινίες της Marvel ή άλλες σειρές. Ευχήθηκε ωστόσο πως η όραση «κόσμος σε φωτιά» του Μέρντοκ να χρησιμοποιείτο πιο συχνά και θεώρησε πως η κλασική στολή του Daredevil, η οποία «μπορεί να μην μεταφέρεται πολύ καλά σε live-action», θα μπορούσε να έχει «κάποιες μετατροπές».

### Διακρίσεις
Ο Κοξ τιμήθηκε στην 19η ετήσια τελετή βραβείων Helen Keller του Αμερικανικού Ιδρύματος για Τυφλούς, ως ένας από αυτούς «που έχουν επιδείξει εξαιρετικά επιτεύγματα στη βελτίωση της ποιότητας ζωής για τα άτομα με απώλεια όρασης». Οι τίτλοι αρχής της σειράς, οι οποίοι δημιουργήθηκαν αρχικά για τον πρώτο κύκλο μόνο, κέρδισαν στην κατηγορία «Καλύτεροι Νέοι Τίτλοι Αρχής» των βραβείων «Online Film & Television Association» και ήταν υποψήφιοι στην κατηγορία «Εξαιρετικός Σχεδιασμός Τίτλων Αρχής» των βραβείων «Creative Arts Emmys», όπου έχασαν από την τηλεοπτική σειρά *[[Manhattan (τηλεοπτική σειρά)|Manhattan]]*.

Ο πρώτος κύκλος της σειράς συμπεριλήφθηκε σε διάφορες λίστες με τις καλύτερες τηλεοπτικές σειρές του 2015 όπως αυτές των περιοδικού *[[People]]* (1η θέση μαζί με τη σειρά *[[Jessica Jones (τηλεοπτική σειρά)|Jessica Jones]]*), ιστοσελίδας *Business Insider* (3η θέση), περιοδικού *[[TV Guide]]* και ιστοσελίδας *Digital Spy* (7η θέση) και περιοδικού *[[Slate]]* (23η θέση). Συμπεριλήφθηκε επίσης στη λίστα του περιοδικού *Vanity Fair* με τις καλύτερες νέες τηλεοπτικές σειρές του 2015. Ο πρώτος κύκλος του *Daredevil* ήταν η έβδομη τηλεοπτική σειρά που έψαξε περισσότερο το κοινό στο Google κατά τη διάρκεια του 2015.

## Παραπομπές


## Εξωτερικοί σύνδεσμοι
* 
* 

Κατηγορία:Κύκλοι του Daredevil